NW-polisie soek groep plaasaanvallersArgieffoto: SAPS Die Mooinooi-polisie in Noordwes het ŉ grootskaalse soektog van stapel gestuur na ŉ groep van sewe verdagtes wat die naweek op ŉ plaas in die gebied toegeslaan het. Kapt. Paul Ramaloko, polisiewoordvoerder, het Dinsdag gesê die verdagtes het omstreeks 01:00 toegang tot die perseel gekry en twee plaaswerkers in hul kamers oorweldig en met gewere aangehou. “Die twee werkers is met toue vasgebind terwyl die aanvallers hul huis geplunder en verskeie elektroniese ware gebuit het,” het Ramaloko gesê. Die verdagtes is daarna na die plaaseienaar, wat tydens die voorval nie by die huis was nie, se huis waar hulle ingebreek het. “Hulle het te voet met ŉ kluis, elektriese ware, ŉ aansienlike bedrag geld en ŉ vuurwapen van die toneel gevlug.” Die polisie het ŉ beroep op die gemeenskap gedoen om enige inligting te verskaf wat die polisie met hul ondersoek kan bystaan. Bel die Mooinooi-polisie by 014 574 3222.